Näittekö minkä kaveri iski? Kaveri iski yhden MM-historian hienoimmista tatuoinneista.

Mikael Granlundin ilmaveivin viisivuotispäivänä syytä juhlaan on myös kolmekymppisellä vantaalaismiehellä, joka päätyi ikuistamaan ilmaveivin vartaloonsa tatuoinnin muodossa viisi vuotta sitten.

Kiitos luomuksesta kuuluu koko joukkueelle, mutta erityisesti Mikael Grandlundille.

Vuoden 2011 MM-kisoissa Suomi oli pelannut puoliepävarmaa peliä. Välisarjan Saksa-peli meni rankkareille, kun Leijonien esityksiin pettynyt vantaalaismies tokaisi kavereilleen: Jos tämä joukkue voittaa maailmanmestaruuden, se on ainoastaan Mikael Granlundin ansiota.

– Siinä oli kavereita katsomassa ja erehdyin siinä sanomaan, että jos tulee kultaa, niin kyllä mä tatuoin Granlundin itseeni, mies kertaa.

Sitten koko asia unohtui. Kulta-Miken ilmaveivikin tuli vasta viikkoa myöhemmin (päivälleen tasan viisi vuotta sitten) välieräottelussa Venäjää vastaan. Finaalissa Leijonat voitti Ruotsin 6–1 ja vantaalaismiehen puhelin alkoi piipata.

Mutta viesteissä ei hehkutettukaan maailmanmestaruutta.

– Ne muisti, että jos Suomi voittaa maailmanmestaruuden, mun pitää ottaa tatuointi, mies nauraa.

Vaimo järkyttyi

Vantaalaismies ei puhunut vaimolleen etukäteen mitään, vaan marssi noin kuukausi mestaruuden jälkeen tatuointiliikkeeseen.

Ensin suunnitelmissa oli tehdä joku Granlundin nimikirjaimista ja pelinumerosta muotoiltu pieni MG64-tatuointi, mutta iso maali ansaitsi ison kunnianosoituksen.

Antero Mertarannan legendaarista ilmaveiviselostusta mukaillen: Ooooiiii! Näittekö minkä tatuoinnin kaveri iskee?

Miksi tatuointi päätyi kalsarien alle, toisen kankun maastoon? – Kaikki, jotka näkevät mut ilman kalsareita, ymmärtävät, mies selittää.­

Tatuoija piirsi ensin Granlundin miehen kankun seudulle heittämään ilmaveiviä takapuolta kohti. Mies pyysi äkkiä kääntämään tatuoinnin toisin päin.

Vaimolle mestariteos paljastui samalla yllättävyydellä, kuin Grandlundin ilmaveivi Venäjän maalilla seisoneelle Konstantin Barulinille.

– Mikä helvetti tossa on, mies muistelee vaimonsa ensireaktioksi, kun oli pyytänyt tätä levittämään sen päälle rasvaa.

Alkujärkytyksen jälkeen vaimo on oppinut pitämään tatuointia ”ihan hienona”.

– Vaihtoehtona oli se, että joutuu kuuntelemaan koko loppuelämänsä kuittailua, kun mies ei pidä sanaansa.

Laineen kuvaa tyrkytetty toiseen kankkuun

Mies kertoo, että tatuointi on päätynyt jopa itsensä Mikael Granlundin arvioitavaksi, kun kiekkoa pelaava kaveri oli lähettänyt miehelle kuvan tatuoinnista. Mies muistelee Grandlundin viestittäneen takaisin päin pitävänsä kuvaa hienona.

Miten hyvältä idealta tatuointi sitten tuntuu näin tasan viisi vuotta ilmaveivin jälkeen?

– Grandlund on ollut taas turnauksen pelaaja. Ei ole yhtään kaduttanut, vaikka en ollut ikinä itselleni tatuointia ottaa. Olen pystynyt jatkamaan elämääni, mies nauraa.

Kaverit ovat viritelleet miehelle uusia tatuointivetoja: Jos Patrik Laine voittaa pistepörssin ja tulee kultaa, niin ilmestyisikö Tampereen ihmepojan kuva toiseen kankkuun?

– Olen lyönyt jarrua tälle. Se on varattu Räikkösen toiselle maailmanmestaruudelle.

* Yllä olevalta Ylen Elävän arkiston videolta voit kuunnella Mertarannan selostuksen ja katsoa tämän sekä Kunnaksen reaktion.

Ovatko Leijonat innoittaneet sinua ottamaan tatuointia? Lähetä kuva IS:n toimitukseen numeroon 13456.